<classify> TUME ya Taifa ya Uchaguzi NEC inatarajia kufanya kazi ya uandikishaji wa wapiga kura kwa majaribio katika kata mbili za Kibuta Halmashauri ya Wilaya ya Kisarawe mkoani Pwani na Kihonda Halmashauri ya Manispaa ya Morogoro mkoani Morogoro kuanzia wiki hii.Taarifa iliyotolewa na Mwenyekiti wa Tume, Jaji Semistocles Kaijage, Dar es Salaam imesema uandikishaji huo wa majaribio, utakaoanza Machi 29 hadi Aprili 4, mwaka huu, utafanyika katika vituo 20 vya kuandikisha wapiga kura ikiwa ni vituo 10 katika kila kata.Taarifa hiyo ilieleza kuwa uandikishaji huo, unalenga katika kuvifanyia majaribio vifaa na mfumo wa uandikishaji wapiga kura ili kubaini changamoto kabla ya kuanza rasmi kwa kazi hiyo.Ilizitaja sifa za watu watakaoandikishwa katika uandikishaji huo kuwa ni raia wa Tanzania, aliyetimiza umri wa miaka 18 au atakayetimiza umri wa miaka 18 siku ya Uchaguzi Mkuu ujao.Aidha, uandikishaji huo hautawahusu raia walio chini ya kiapo cha utii wa nchi nyingine, aliyebainika kuwa hana akili timamu au yuko kizuizini kama mhalifu, mwenye ugonjwa wa akili au yuko kizuizini kwa ridhaa ya Rais.Iliwataja watu ambao hawatahusika katika majaribio hayo ya uboreshaji kuwa ni mtu aliyehukumiwa adhabu ya kifo na mahakama au anatumikia kifungo, kinachozidi miezi sita pamoja na mtu aliyepoteza sifa za kuandikishwa kuwa Mpiga Kura chini ya Sheria za Uchaguzi au sheria nyingine yoyote inayohusu makosa ya uchaguzi  <topic>: kitaifa 